Одакле и Куда

Аница Туцаков

Од сировина видљивог и невидљивог постојања, уметност гради своје знакове и нацрте за једно ново стварање. То је материја која се налази и у фокусу интересовања Весне Голубовић, и када је реч о органско-оптичким нацртима цртежа на зидовима, и када говоримо о сликама на платну. Надахнута наслеђеним каноном, искуствима дугогодишњег рада у великом светском уметничком центру и покренута сопственим знањем и увидом, уметница ствара исконске рефлексивне слике несхватљивог. Крећући се простором од фреско сликарства до концептуалне уметности, сведочи о деловима чежње који се налазе између оног *Одакле* и *Куда*. О бескрајности оног *Одувек времена* пре сопственог постојања и бескрајност оног *Од сада*. Пред овим проблемом налазили су се уметници од освита света. Јер од кремена до електронских механизама, иза интелектуалне конструкције света све време делује сфера слутње тајанственог постојања. Сасвим је умесно, говорећи о раду ове уметнице, подсетити на начине решавања интегритета зида код римских фреско сликара, у последњим деценијама пре нове ере. На свете просторе идиличних пејзажа, осликаних онострано златном бојом. То је та стална чежња за светим местом, где човек постаје чедо васионе.

Треба вратити вечност у човеков живот, мисли и дела, говоре дела Весне Голубовић. Зато су значајна дела која ничу из исконског осећања за сликовно и зато рад ове уметнице припада важној причи о континуитету – сликарском, стваралачком, човековом. О циклусима. И естетској савести. О континуитету естетског и мисаоног система и ритмовима света. Њен рад можемо разумети и као палимпсест који садржи искуства претходних цивилизацијских уметничких пракси, питања, хтења, који негује важност *techne,* и рехабилитује савремену уметност као предмет знања. Треба одгонетнути уметничку синтаксу, дешифровати кодове бинарног система на племенитим бојама основе духа. У тим бојама, где почивају наслаге геолошког и биолошког фонда успомена, делује оно непознато. У прозирности посуда и набора одеће крије се оно суштаствено.

То је онај део уметничке сцене који преноси и чува стваралачке вертикале ликовне уметности (који се спирално и увек другачије појављују). Јер, бити уметник данас значи прихватити чување свих симбола остављених или напуштених људских достојанстава.

Затим постоје и овакве мисли: очекивана конфигурација уметничког поља по коме се крећемо данас. Захтеви који се очекују од савремене уметничке продукције – примењиви параметри политичке и идеолошке припадности, репетитивна ауторска стратегија, естетска предвидивост. У свим временима, а посебно данас, уметници су се налазили пред питањем професионалне одговорности и оперативне позиције са које ће наступати. Весна Голубовић иступа из *задатих* позиција и проналази излаз без негирања уметности. Излаз налази у поунутарњеном душевном орнаменту. У ритмовима софистицирано обојених плоха апстракције.

Варијације њених опросторених цртежа ликовни су симболи понирања који потичу из мисаоног утонућа и усредсређених психичких снага. Није у питању искључење свести, већ потпуно усредсређивање свести на сам стваралачки процес. Психографско писмо, које се циклично понавља, продубљује и расветљава, док уметник не спозна њихово важење.

Јединствени процес реализације цртежа на зиду неминовно је повезан са архитектуром простора. Али Весна Голубовић својим поступком доводи у питање уобичајену *in situ* условљеност рада специфичношћу простора. Тe слике јесу плошне, али субверзијом уметничког дела као робе стварају ново, визуелно експанзивно поље, које утиче на промену начина перцепције. Цртежи сада постају садржаоци, посуде простора, а нацртано постаје упутство кретања властитости према искону. Крећући се између једноставности и сложености, озбиљности и поетичности, од монументалних целина, попут пројекта на Палати Албанија (2004), до интимних димензија слика на платну, уметница је развила визуелну граматику која одбија ауторитет сингуларности у односу према нехијерархијском и серијалном, где једна идеја одмах генерише следећу у низу. Та логика се налази и у основи нове поставке, која се из простора Ликовне галерије Културног центра Београд, односно од јединствене зидне композиције реализоване у овом простору (која ће након трајања изложбе постати део саме основе зидова, који ће бити прекречени, те рад у потпуности спојити са основом), креће према исказу на сликама у изложбеном простору Галерије Б2.

Слике су често примарне, попут уметности монаха, а сваки потез кичице готово *дисај*, дубок, звонак и чист, будући да све увек истовремено указује на целину неке светске повезаности. Осећамо дамаре свемира, јер у невидљивом је све повезано. Душа, свесна свог постојања, повела је разговор са вечношћу и звездама.

Зато захвално са уметницом гледамо у дела која нас воде ка познању себе и света. У дела која упућују на *разрешење*. На спојнице духовних изворишта и кибернетских симбола где се налазе знакови тражилаца.

Да бисмо у овом времену и простору, у којем нам је дâто да будемо, били присутни, морамо изаћи из категорија продукције и подручја свакодневице, и морамо поставити себе као сведока. Сведока властитог живота и живота самог, што уметност, као очевидац незацељиве ране бића и света и јесте.